ระเบียบกรมการขนส่งทางบก ว่าด้วยการยกเลิกการนำรถยนต์นั่งไม่เกินเจ็ดคน มาทดแทนรถยนต์รับจ้างที่มีตัวเลขและตัวอักษรบอกหมวดนำหน้า เลขทะเบียนเป็น 1ท (ทก) และ 2ท (ทข) พ.ศ. 2557
ระเบียบกรมการขนส่งทางบก
ระเบียบกรมการขนส่งทางบก
ว่าด้วยการยกเลิกการนำรถยนต์นั่งไม่เกินเจ็ดคน
มาทดแทนรถยนต์รับจ้างที่มีตัวเลขและตัวอักษรบอกหมวดนำหน้า
เลขทะเบียนเป็น
๑ท (ทก) และ ๒ท (ทข) พ.ศ. ๒๕๕๗[๑]
 

ตามที่ได้มีระเบียบกรมการขนส่งทางบกว่าด้วยการนำรถยนต์นั่งไม่เกินเจ็ดคนมาทดแทนรถยนต์รับจ้างที่มีตัวเลขและตัวอักษรบอกหมวดนำหน้าเลขทะเบียนเป็น
๑ท และ ๒ท พ.ศ. ๒๕๓๙ ลงวันที่ ๓๐ เมษายน พ.ศ. ๒๕๓๙
โดยวางข้อกำหนดในการนำรถคันใหม่มาจดทะเบียนทดแทนรถยนต์รับจ้างคันเดิมให้มีแนวปฏิบัติที่ชัดเจน
แต่เนื่องจากข้อกำหนดดังกล่าวมีเกณฑ์เกี่ยวกับคุณลักษณะตัวรถที่ค่อนข้างต่ำ
ไม่มีข้อกำหนดเกี่ยวกับอายุการใช้งานของรถยนต์รับจ้าง
และมิได้กำหนดให้ติดตั้งมาตรค่าโดยสาร ตามที่กฎกระทรวง
ว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในกรุงเทพมหานคร พ.ศ.
๒๕๕๐ ลงวันที่ ๒๔ ตุลาคม พ.ศ. ๒๕๕๐ กำหนดไว้ จึงทำให้สภาพรถยนต์รับจ้างที่นำมาจดทะเบียนทดแทนไม่เหมาะสมกับสภาพการณ์ในปัจจุบัน
ดังนั้น
เพื่อเป็นการพัฒนาระบบรถยนต์รับจ้างให้มุ่งไปสู่การมีมาตรฐานที่ดียิ่งขึ้น
จึงอาศัยอำนาจตามความในมาตรา ๑๐ แห่งพระราชบัญญัติรถยนต์ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๓) พ.ศ. ๒๕๒๕
อธิบดีกรมการขนส่งทางบก จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบกรมการขนส่งทางบกว่าด้วยการยกเลิกการนำรถยนต์นั่งไม่เกินเจ็ดคนมาทดแทนรถยนต์รับจ้างที่มีตัวเลขและตัวอักษรบอกหมวดนำหน้าเลขทะเบียนเป็น
๑ท (ทก) และ ๒ท (ทข) พ.ศ. ๒๕๕๗

ข้อ ๒ ให้ใช้ระเบียบนี้ตั้งแต่วันที่ ๑ พฤศจิกายน
พ.ศ. ๒๕๕๗ เป็นต้นไป

ข้อ ๓ ให้ยกเลิกระเบียบกรมการขนส่งทางบกว่าด้วยการนำรถยนต์นั่งไม่เกินเจ็ดคนมาทดแทนรถยนต์รับจ้างที่มีตัวเลขและตัวอักษรบอกหมวดนำหน้าเลขทะเบียนเป็น
๑ท และ ๒ท พ.ศ. ๒๕๓๙

ข้อ ๔ บรรดาคำขอเปลี่ยนทดแทนที่ยื่นไว้ตามระเบียบกรมการขนส่งทางบกว่าด้วยการนำรถยนต์นั่งไม่เกินเจ็ดคน
มาทดแทนรถยนต์รับจ้างที่มีตัวเลขและตัวอักษรบอกหมวดนำหน้าเลขทะเบียนเป็น ๑ท และ ๒ท
พ.ศ. ๒๕๓๙ และยังอยู่ในระหว่างการพิจารณา
ให้นายทะเบียนดำเนินการต่อไปได้จนแล้วเสร็จ
คำขอตามวรรคหนึ่ง หากมีข้อแก้ไขหรือเพิ่มเติมประการใด
ผู้ยื่นคำขอต้องดำเนินการให้แล้วเสร็จ ภายใน ๗ วัน
นับแต่วันที่นายทะเบียนแจ้งให้ทราบ
มิฉะนั้นให้ถือว่าไม่ประสงค์ดำเนินการตามคำขอนั้นต่อไป

ข้อ ๕ ให้รองอธิบดี
(ฝ่ายปฏิบัติการ) กรมการขนส่งทางบก รักษาการตามระเบียบนี้


ประกาศ
ณ วันที่ ๒๙ กันยายน พ.ศ. ๒๕๕๗
อัฌษไธค์
รัตนดิลก ณ ภูเก็ต
อธิบดีกรมการขนส่งทางบก








ปริยานุช/ผู้จัดทำ
๑๖ มกราคม ๒๕๕๘

วันทิตา/ผู้ตรวจ
๕ กุมภาพันธ์
๒๕๕๘



















[๑] ราชกิจจานุเบกษา
เล่ม ๑๓๒/ตอนที่ ๒ ง/หน้า ๖/๘ มกราคม ๒๕๕๘